22-årige Jasmin Christensen fra Gærum er blevet producer på en storstilet serie-satsning, der blandt andet er optaget ved Råbjerg Mile.

- Nogen gange vågner jeg midt om natten og tænker - "Jasmin, hvad er det, du har gang i?!". Sådan lyder det fra kun 22-årige Jasmin Christensen, der er opvoket i Gærum tæt på Frederikshavn. Hun har i mange år drømt om at lave film, men havde lagt drømmen på hylden for at tage en mere sikker uddannelse på handelsskolen i Aarhus. Alligevel er hun nu blevet hevet ind i filmbranchen, efter hun er blevet producer på en ambitiøs tv-satsning, hvor tanken er at lave en hel serie, der foregår i Star Wars-universet, til Disney, der ejer rettighederne. - Det er et vanvittigt projekt. Det er helt surrealistisk at være med, siger Jasmin Christensen. Idéen til serien kommer fra Shabbaz Sarwar, der også er instruktør og spiller hovedrollen i serien. - Der er ikke noget projekt, der kan sammenlignes med det her i hele verdenen, når man kigger på, hvor mange mennesker der er med inde over og kvaliteten af skuespillerne, siger Shabbaz Sarwar. Kendte skuespillere springer på serien Serien er endnu ikke blevet solgt til Disney, og pengene kommer indtil videre fra Shabbaz Sarwar selv og crowdfunding fra almindelige interesserede. Men til gengæld har mere end 200 frivillige kastet sig ind i projektet og hjælper til med at gøre det til virkelighed. Projektet har vokset sig så stort, at det har tiltrukket skuespilleren Lars Mikkelsen, der nu har en rolle i serien. - Folk troede ikke rigtig på det i starten, men så begyndte der at komme flere til, og nu går det rigtig godt, siger Jasmin Christensen. Planen er at lave en enkelt episode, en pilot-episode, som kan blive fremvist for Disney, der så afgør om de vil finansieren resten af serien. En fanproduktion må ikke være kommerciel og Disney ejer rettighederne. Du kan se meget mere om Jasmin Christensen, hvordan hun kom med på projektet, og hvad Star Wars-serien handler om, i det nyeste afsnit af TV2 Nords serie Små Store Historier, hvor vi zoomer ind på nordjyder med helt særlige fortællinger. Du kan finde afsnittet nedenfor.